作者：刘镇2
词牌/韵律：贺新郎

paragraphs: 云淡天垂野。
望晴郊、疏烟半卷，断虹低跨。
老树连阴藏远景，十里湖光照夜。
看不尽、真山图画。
春满轩窗无著处，更银蟾、冷浸鸳鸯瓦。
人共境，转幽雅。
文章太守归来也。
似当年、和靖风流，小孤山下。
问讯佩兰餐菊友，曾约梅兄入社。
待付与、竹臞陶写。
尘外闲寻行乐地，任傍人、歌舞喧台榭。
诗世界，有王谢。